Дворецът е построен около езерото Кунмин, използвано за водоснабдяване на столицата при династията Юен, и Хълма на дълголетието и съчетава административни, жилищни и култови сгради. Той е разрушен по време на Втората опиумна война през 1860 година, след което е възстановен като резиденция на императрицата майка Цъси. Отново пострадал при Боксерското въстание от 1900 година, той е реставриран и превърнат в обществен парк.